b"\n_START_ARTICLE_\nTomm Moore\n_START_SECTION_\nBakgrunn\n_START_PARAGRAPH_\nMoore, den eldste av fire s\xc3\xb8sken, ble f\xc3\xb8dt i Newry i Nord-Irland. Mens han var ung, flyttet familien hans til Kilkenny i Irland, der hans far jobbet som ingeni\xc3\xb8r. Etter \xc3\xa5 ha g\xc3\xa5tt p\xc3\xa5 St Kieran's College, studerte han animasjon p\xc3\xa5 Ballyfermot College i Dublin. Det var i siste\xc3\xa5ret av studiene at han grunnla Cartoon Saloon sammen med Paul Young, Ross Murray og Nora Twomey. Studioet produserte TV-serien Skunk Fu._NEWLINE_Moore er nev\xc3\xb8en til sanger og l\xc3\xa5tskriver Kieran Goss.\n_START_SECTION_\nFilmer\n_START_PARAGRAPH_\nMoores f\xc3\xb8rste animerte langfilm, som han medregisserte med Nora Twomey, er The Secret of Kells, skrevet av Fabrice Ziolkowski basert p\xc3\xa5 Moores historie. Filmen er en samproduksjon mellom Cartoon Saloon, Les Armateurs, Vivi Film og France 2 Cin\xc3\xa9ma. Handlingen er lagt til det 9. \xc3\xa5rhundre i Irland, og f\xc3\xb8lger Brendan, den 12 \xc3\xa5r gamle nev\xc3\xb8en til abbeden i Kells Abbey, som blir inspirert av en mesterillustrat\xc3\xb8r til \xc3\xa5 fullf\xc3\xb8re Book of Kells, alt mens Irland blir invadert av vikinger. Men f\xc3\xb8rst m\xc3\xa5 han reise gjennom en magisk skog for \xc3\xa5 vise sin tapperhet. Filmen hadde premiere 8. februar 2009 under Filmfestivalen i Berlin. 2. februar 2010 ble filmen Oscarnominert._NEWLINE_Moore jobber p\xc3\xa5 en ny langfilm med tittelen The Song of the Sea.\n_START_SECTION_\nTegneserier\n_START_PARAGRAPH_\nMoore har tegnet to irskspr\xc3\xa5klige tegneserieromaner, \xc2\xabAn Scl\xc3\xa1bha\xc3\xad\xc2\xbb (\xc2\xabslaven\xc2\xbb) i 2001 og \xc2\xabAn Teachtaire\xc2\xbb (\xc2\xabbudbrigeren\xc2\xbb) i 2003, som forteller historien om St. Patrick. Begge var skrevet av Colm\xc3\xa1n \xc3\x93 Raghallaigh Han har ogs\xc3\xa5 skapt en to binds tegneserieroman av The Secret of Kells, utgitt i Frankrike under tittelen \xc2\xabBrendan et le secret de Kalls\xc2\xbb."